Man sterf toe hy reukweerder inasem | Maroela Media
Om reukweerder ­– die produk wat 'n mens normaalweg onder jou arms spuit ­– baie diep in te asem kan dodelik wees, het dokters gewaarsku.
Dit kom ná 'n 19-jarige wat dit misbruik het in die hoop om bedwelm te word daardeur, dood is. Dié geval is beskryf in die vakjoernaal BMJ Case Reports en is die eerste voorval van só 'n sterfte in Brittanje sedert 1975.
Die man was in 'n kliniek waar hy behandel is vir dwelmmisbruik, en het toe 'n handdoek oor sy kop geplaas, reukweerder gespuit en dit ingeasem. Volgens die studie het hy op en af gespring en toe net neergeval. Noodbehandeling is by die kliniek toegepas waarna hy hospitaal toe geneem is.
Sy hart het gaan staan en moes ses keer geskok word (defibrillasie) waarna sirkulasie teruggekeer het. Hy is egter in 'n koma na die waakeenheid oorgeplaas waar hy twee dae later dood is.
Die gevaarlike komponent in reukweerder en ander huishoudelike sproeie is butaan. Dit is 'n koolwaterstofverbinding en oplosbaar in vet. Dit kan dus maklik die grens tussen die lug en bloed oorsteek, asook die een tussen die bloed en die brein. Butaan los op in weefsel met 'n hoë vetinhoud soos die senuweestelsel, vetweefsel, die lewer en niere.
Daar is vele huishoudelike produkte wat misbruik kan word. Volgens die studie is dit gewoonlik tieners van 15 tot 19 jaar wat dit doen. Dit sluit kalk, verfverdunner, petrol, haarsproei, spuitverf, gom en gas in. Mense kan ook laggas (distikstofmonoksied), "poppers" (amielnitriet) en chloroform misbruik.
Mense snuif dit regstreeks in, spuit dit in 'n sakkie en asem dit só in, of week klere in die middel en snuif dan daaraan.
'n Mens kan egter die eerste keer dat jy so 'n middel misbruik reeds doodgaan, of weens chroniese gebruik. Volgens die studie sterf mense in 43% van gevalle wanneer hulle dit die eerste keer doen.
Nadat die kenners verskeie sterftes nagegaan het, is gesien 77% van mense wat middels inasem, sterf weens die uitwerking van die middel en 18% weens versmoring. Die middels tas hoofsaaklik die hart aan, asook die asemhalingstelsel en sentrale senuweestelsel.
In Suid-Afrika gebruik net minder as 1% van die bevolking middels wat hulle inasem, volgens 'n studie van die Suid-Afrikaanse Nasionale Raad vir Alkoholisme en Dwelmafhanklikheid.
42 sterf ná ontploffing op bus
Die wêreld in foto's – 15 November 2018
En die wenner van die Darwin-award is……..
Ek dink n mens moenie die goed wat so misbruik word so publiseer nie. Ook nie hoe sommige mense dit gebruik nie. Jy kry baie nuuskierige mense wat dit net sal gebruik vir die "fun".